Η ανακοίνωση της ΕΟΚ:

«Χωρίς τους Βαγγέλη Μάντζαρη και Κώστα Αντετοκούνμπο θα συνεχιστεί η προετοιμασία της Εθνικής ανδρών εν όψει του Παγκοσμίου Κυπέλλου της Κίνας (31/8-15/9). Οι δύο παίκτες στο τέλος της σημερινής (15/8) προπόνησης άκουσαν τις ευχαριστίες του Θανάση Σκουρτόπουλου για την μέχρι τώρα παρουσία τους και την ουσιαστική συνεισφορά τους στην δουλειά που έχει γίνει και αποχαιρέτισαν την ομάδα.

Οι αποχωρήσεις έγιναν την συγκεκριμένη χρονική στιγμή αφού η ομάδα οδεύει προς την διαμόρφωση του τελικού ρόστερ και στο τουρνουά «Ακρόπολις – Eurobank» θα γίνουν οι δοκιμές που θα οδηγήσουν στην 12άδα που θα ταξιδέψει για την Κίνα.»

Αυτό σημαίνει ότι θα ακολουθήσουν άλλα δύο «κοψίματα» από τον ομοσπονδιακό προπονητή, πιθανότητα αμέσως μετά το τέλος του τουρνουά «Ακρόπολις» στο κλειστό του ΟΑΚΑ. Στην Εθνική ομάδα συνεχίζουν οι Γιάννης Αντετοκούνμπο, Θανάσης Αντετοκούνμπο, Γιάννης Μπουρούσης, Γιώργος Παπαγιάννης, Ντίνος Μήτογλου, Παναγιώτης Βασιλόπουλος, Κώστας Παπανικολάου, Ιωάννης Παπαπέτρου, Νικ Καλάθης, Κώστας Σλούκας, Γιάννης Αθηναίου, Αντώνης Κόνιαρης, Γιαννούλης Λαρεντζάκης και Γιώργος Πρίντεζης.